Viikatemies niittää nyt rumaa satoa – Tutkija: "Vuodessa jopa 2 700 suomalaista kuolee turhaan"

Jari Pietiläinen

Useampi kuin joka kymmenes alle 75-vuotiaan kuolema on Suomessa turha – ja samalla vältettävissä.

Tämä selittyy raa'oilla tosiseikoilla: esimerkiksi pienituloinen nainen kuolee 2,4 kertaa todennäköisemmin turhaan kuin suurituloinen. Miehillä hyvä- ja pienituloisimman tuloviidenneksen ero on naisiin verrattuna vieläkin suurempi, noin nelinkertainen.

Asian paljastaa Terveyden ja hyvinvoinnin laitoksen tutkimusprofessori Sakari Karvonentuoreessa blogissaan

Tarkasti ottaen kyse on terveydenhuollon keinoin vältettävissä olevista kuolemista. Niistä kuolemista, jotka voitaisiin välttää, jos saatavilla olisi oikea-aikaisesti vaikuttavia terveyspalveluja, eli tepsivää hoitoa silloin, kun on tarve.

– Kenenkään alle 75-vuotiaan ei nykyään pitäisi kuolla esimerkiksi astmaan, diabetekseen tai epilepsiaan. Vaikka turha kuolleisuus on vähentynyt, kuolee tuoreimman tiedon mukaan 2 700 suomalaista edelleen turhaan, Karvonen muistuttaa.

– Selkosuomeksi sanottuna osa kuolemista on turhia, joita ei pitäisi tapahtua nykyaikaisessa hoitojärjestelmässä. Tässä on todella tehtäväkenttää sote-uudistukselle: miten poistaa turhan kuolleisuuden tuloerot, Karvonen kertoo.

Karvosen mukaan haastetta lisää se, että sosioekonomisten ryhmien väliset turhan kuolleisuuden erot ovat kasvaneet, kun etenkin hyväosaisten turhat kuolemat ovat vähentyneet.

– Yksi sote-uudistuksen päätavoitteista on sosiaali- ja terveydenhuollon entistä parempi integraatio eli yhteensovittaminen. Kun turha kuolleisuus liittyy yhä enemmän köyhyyteen, voisi olla paikallaan ymmärtää, että kuolleisuutta voidaan välttää myös monin sosiaalisin ja taloudellisin toimin, Karvonen pohtii.

– Näin tehdään jo Australiassa ja Uudessa Seelannissa, jossa turhiksi lasketaan myös ne kuolemat, jotka olisi voitu välttää sosiaalisin tai taloudellisin keinoin.